
Η τρομοκρατία δεν θα περάσει!
Οι εκπαιδευτικοί είμαστε στο πλευρό των μαθητών μας
Η ΕΛΜΕ Νότιας Αθήνας καταδικάζει το απαράδεκτο έγγραφο του Περιφερειακού Διευθυντή Εκπαίδευσης Αττικής, με το οποίο καλεί τους διευθυντές των σχολείων «να ενημερώνουν αμέσως Αστυνομία και Εισαγγελέα» σε περίπτωση μαθητικής κατάληψης, επισείοντας την απειλή της παράβασης καθήκοντος και της ποινικής δίωξης σε βάρος τους. Πρόκειται για ένα ακόμα βήμα κλιμάκωσης του αυταρχισμού και της καταστολής από την κυβέρνηση της ΝΔ απέναντι στους μαθητές που αγωνίζονται. Επιχειρούν να μετατρέψουν τους διευθυντές των σχολείων σε μηχανισμό αστυνόμευσης της σχολικής ζωής και εκφοβισμού των μαθητών.

Αντί το υπουργείο Παιδείας να πάρει μέτρα για την ασφάλεια των σχολείων και την κάλυψη των μορφωτικών αναγκών των παιδιών, σπεύδει, μέσω των στελεχών του, να αποτρέψει την επόμενη μαθητική κινητοποίηση! Ζήλεψαν, φαίνεται, την καταστολή απέναντι στους μαθητές που κινητοποιούνται στη Γαλλία. Αυτές είναι οι προτεραιότητές τους: απειλές και εισαγγελείς για όσους διεκδικούν, την ώρα που τα προβλήματα των σχολείων παραμένουν άλυτα.

Αποτελεί πρόκληση να επικαλούνται την «προστασία της μαθητικής κοινότητας» και τη «διασφάλιση της δημόσιας περιουσίας», όταν η κατάσταση στο 2ο Εργαστηριακό Κέντρο Δ΄ Αθήνας (Αργυρούπολης) αντανακλά την εγκατάλειψη της δημόσιας εκπαίδευσης. Μετά την έξωση από το κτίριο όπου στεγάζονταν εργαστήριά του, παραμένει η ανάγκη εξασφάλισης κατάλληλων χώρων, ώστε οι μαθητές να κάνουν απρόσκοπτα τα εργαστηριακά τους μαθήματα, με όλες τις αναγκαίες υποδομές και τον εξοπλισμό.

Για τις αμέτρητες χαμένες ώρες (εργαστηριακών) μαθημάτων, αλλά και για τη δημόσια περιουσία που είναι αφημένη στην τύχη της (βλ. προηγούμενο ΔΤ στις 18-Οκτ-26) τι μέτρα παίρνουν όλοι οι υπεύθυνοι, η διοίκηση της εκπαίδευσης και το υπουργείο Παιδείας; Πού είναι η μέριμνά τους;

Για την κατάσταση με τα κενά σε όλα σχεδόν τα σχολεία του σωματείου μας, για τα υπεράριθμα σχολεία στο συγκρότημα της Ειδικής Αγωγής στον Άγ. Δημήτριο, όπου αντικειμενικά δημιουργείται σοβαρό ζήτημα ασφάλειας μαθητών και εκπαιδευτικών, για τη μη ίδρυση και λειτουργία νέων Ειδικών Σχολείων, προκειμένου να αποσυμφορηθούν τα ήδη υπάρχοντα, για τα 27ρια τμήματα που παραμένουν σε πολλά σχολεία μας, τί κάνουν για όλα αυτά η διοίκηση και το υπουργείο Παιδείας;

Το ότι ανακλήθηκαν οι μαζικές συγχωνεύσεις στη Δ΄ Αθήνας έπειτα από τις μαζικές κινητοποιήσεις γονιών, εκπαιδευτικών και μαθητών, μήπως οφείλεται στο παιδαγωγικό ενδιαφέρον διοίκησης και υπουργείου; 

Οι εκπαιδευτικοί, οι μαθητές και οι γονείς που αναδεικνύουν αυτά τα προβλήματα και διεκδικούν λύσεις υπερασπίζονται έμπρακτα το δημόσιο σχολείο. Απέναντί τους βρίσκουν την πολιτική που αντιμετωπίζει τις μορφωτικές ανάγκες ως κόστος και τη συλλογική διεκδίκηση ως απειλή.

Δεν θα αναλάβουμε ρόλο χωροφύλακα απέναντι στους μαθητές μας!
Οι μαθητές έχουν δίκιο να αγωνίζονται για σύγχρονα και ασφαλή σχολεία, για καθηγητές σε όλες τις τάξεις, για κατάλληλα και πλήρως εξοπλισμένα εργαστήρια, για μόρφωση και ζωή με δικαιώματα. Υπερασπιζόμαστε το δικαίωμά τους να συζητούν, να οργανώνονται και να αποφασίζουν συλλογικά τις μορφές του αγώνα τους. Οι απειλές και η ποινικοποίηση δεν έχουν θέση στο σχολείο.

Είμαστε στο πλευρό τους. Απέναντι στην προσπάθεια εκφοβισμού, δυναμώνουμε τη συλλογική δράση και την αλληλεγγύη. Είναι παιδαγωγικό μας καθήκον να ενθαρρύνουμε την κριτική σκέψη, την υπεράσπιση των δικαιωμάτων, τη συμμετοχή και τη συλλογική διεκδίκηση. Να στηρίζουμε τους μαθητές μας στον αγώνα για ένα σχολείο που θα τους μορφώνει ολόπλευρα, χωρίς εξεταστικούς μαραθωνίους, «εθνικά απολυτήρια» και νέους ταξικούς φραγμούς. Να τους μαθαίνουμε να μη σκύβουν το κεφάλι μπροστά στην αδικία και να αγωνίζονται για μια καλύτερη ζωή.

Απαιτούμε την άμεση απόσυρση του απαράδεκτου εγγράφου. Καμία απειλή και καμία δίωξη σε βάρος μαθητών και εκπαιδευτικών. 

Καλούμε τους συναδέλφους και τις συναδέλφισσες να συσπειρωθούν στο σωματείο και να αντιτάξουμε στις απειλές την οργανωμένη, συλλογική μας στάση. Κανένας συνάδελφος και κανένας μαθητής μόνος του!

Στις 21 Οκτώβρη απεργούμε και διαδηλώνουμε μαζί με τους μαθητές μας!
Για δημόσια και δωρεάν παιδεία, για μόρφωση, δουλειά και ζωή με αξιοπρέπεια!

Το μάθημα αύριο θα γίνει στο δρόμο του αγώνα!

